สังคมข่าวหุ้น
*วานนี้กลุ่มรับเหมาและแบงก์บางตัว ประคองดัชนี ขณะที่พลังงานเริ่มแผ่ว แต่ด้วยแนวโน้มของราคาน้ำมันดิบที่สูงขึ้นเรื่อยๆ ทำให้หุ้นกลุ่มปตท. ยังคงเดินหน้าต่อไป นักวิเคราะห์หลายสำนักมองว่าดัชนีน่าจะถึงเวลาพักฐานได้แล้ว ต่างชาติซื้อๆ ขายๆ เอาแน่ไม่ได้ รอ 2 ปัจจัย แผนลงทุนของรัฐบาลโดยเฉพาะ EEC และการเลือกตั้ง ที่บิ๊กตู่สัญญาว่าจะมีปีนี้ คาดว่าเงินทุนไหลเข้าต่อเนื่องหากทั้งสองปัจจัยนี้ชัดเจน แนวต้านถัดไป 1,830 จุด โบรกฯบางสำนักมองไกลไปถึง 1,900 จุดโน่นถึงจะเริ่มพักฐาน
17 ม.ค. 2561

เกียรติก้อง ว่องไวยากร
*หุ้นไทยแค่พักเหนื่อย
*วานนี้กลุ่มรับเหมาและแบงก์บางตัว ประคองดัชนี ขณะที่พลังงานเริ่มแผ่ว แต่ด้วยแนวโน้มของราคาน้ำมันดิบที่สูงขึ้นเรื่อยๆ ทำให้หุ้นกลุ่มปตท. ยังคงเดินหน้าต่อไป นักวิเคราะห์หลายสำนักมองว่าดัชนีน่าจะถึงเวลาพักฐานได้แล้ว ต่างชาติซื้อๆ ขายๆ เอาแน่ไม่ได้ รอ 2 ปัจจัย แผนลงทุนของรัฐบาลโดยเฉพาะ EEC และการเลือกตั้ง ที่บิ๊กตู่สัญญาว่าจะมีปีนี้ คาดว่าเงินทุนไหลเข้าต่อเนื่องหากทั้งสองปัจจัยนี้ชัดเจน แนวต้านถัดไป 1,830 จุด โบรกฯบางสำนักมองไกลไปถึง 1,900 จุดโน่นถึงจะเริ่มพักฐาน
*CK ของเฮียปลิว ตรีวิศวเวทย์ ประธานกรรมการบริหาร ช.การช่าง และ STEC วิ่งฉิว รับโครงการลงทุนระเบียงเศรษฐกิจพิเศษภาคตะวันออก หรือ EEC ที่ปรับเพิ่มวงเงินเป็น 6 แสนล้าน โครงการที่รอก่อสร้างอีกเพียบ ทั้งโครงการรถไฟความเร็วสูง เชื่อมสนามบินดอนเมือง-ท่าอากาศยานสุวรรณภูมิ-ท่าอากาศยานอู่ตะเภา เปิดทีโออาร์เดือน ก.พ.นี้ 2.โครงการพัฒนาท่าอากาศยานอู่ตะเภา 3.โครงการศูนย์ซ่อมบำรุงอากาศยาน การบินไทยร่วมกับแอร์บัส  4.โครงการการพัฒนาท่าเรือมาบตาพุด เฟส 3  และ 5.โครงการพัฒนาท่าเรือแหลมฉบัง เฟส 3 งานนี้ช.การช่างและซิโน-ไทยทำแทบไม่ทัน
*หุ้นกลุ่มแบงก์พาณิชย์ยังไม่ฟื้น ราคาไม่ตอบรับงบไตรมาสที่ 4  มีแต่ BAY ที่บริหารโดยโนริอากิ โกโตะ กรรมการผู้จัดการใหญ่และประธานเจ้าหน้าที่บริหาร กับ TMB ที่วิ่งสวนขึ้นมาพอแก้หน้าให้กลุ่มแบงก์ได้บ้าง ขณะที่หุ้นกสิกรไทยของเสี่ยปั้นยังขึ้นไม่เป็น คาดว่าไตรมาสนี้แม้กำไรแต่ต่ำกว่าปีก่อน  ส่วนกรุงไทยของผยงมีแววฟื้นตัวดีขึ้นบ้าง รอดูงบจริงวันที่ 18 ม.ค.นี้
*GULF  ของสารัชถ์ รัตนาวะดี ประธานเจ้าหน้าที่บริหารมาไกลเกินไปแล้ว ราคาตอนนี้ เซียนหุ้นถึงกับบอกว่าเป็นราคาอนาคตอีก 5 ปีข้างหน้า พี/อี สูงกว่า 70 เท่า ถ้าเทียบกับหุ้น บ้านปูแล้ว ราคาน่าสนใจกว่าเยอะ นักวิเคราะห์ให้แนวรับ GULF ที่  67 บาท แนวต้าน 80 บาท
*THG  ของหมอบุญ วนาสิน ประธานกรรมการ บริษัท ธนบุรี เฮลท์แคร์ กรุ๊ป เด้งแล้ว นักวิเคราะห์ให้ราคาเหมาะสมปี 2561 ที่ 38-40 บาท ปีนี้คาดว่าจะโตก้าวกระโดด เตียงแน่น THG มีโรงพยาบาลในกลุ่ม ได้แก่  ร.พ.ราษฎร์ยินดี หาดใหญ่ ซึ่ง THG ถือหุ้น 100% , ร.พ.สิริเวช จ.จันทบุรี ถือหุ้น 31.9% , ร.พ.อุบลรักษ์ จ.อุบลราชธานี และร.พ. AR YU โรงพยาบาลร่วมทุน 40% ที่ประเทศเมียนมา งานนี้โอกาสที่จะกลับมายืนเหนือ 38 บาทหรือราคาจองได้ไม่ยาก
*ภาษีส่งเสริมให้บุตรคนที่สองผ่าน ครม.แล้ววานนี้ เฮียอภิศักดิ์ รมว.คลังห่วงว่าคนไทยจะสูญพันธุ์ เลยต้องออกมาตรการนี้ แต่กลุ่มที่รับไปเต็มๆ คงหนีไม่พ้น กลุ่มโรงพยาบาล โดยเฉพาะโรงพยาบาลวิภาวดี  ที่บริหารงานโดยชัยสิทธิ์ วิริยะเมตตากุล กรรมการผู้จัดการ และโรงพยาบาลเกษมราษฎร์ ที่มีสาขากระจายอยู่ทั่วประเทศ แต่โรงพยาบาลอื่นก็อย่าน้อยใจงานนี้คงได้รับกันถ้วนหน้า ฝากครรภ์ และค่าทำคลอดได้หมด
*สื่อโซเชียลวิพากษ์วิจารณ์ กรณีที่รัฐบาลจะลดบทบาท ปตท. และ กฟผ. ลง ทำเอาเทวินทร์ วงศ์วานิช ประธานเจ้าหน้าที่บริหารและกรรมการผู้จัดการใหญ่ใจไม่ดี แต่ล่าสุด กอบศักดิ์ ภูตระกูล รัฐมนตรีประจำสำนักนายกรัฐมนตรี ต้องออกมาแก้ข่าว ว่าไม่ได้ลดบทบาททั้งสององค์กร แต่เพิ่มทางเลือกให้ประชาชน เปิดโอกาสให้เอกชนเข้าแข่งขันมากขึ้น ฟังดูก็แปลกๆ นะ หรือจะบอกว่าหมดยุคผูกขาดแล้ว
*ตลาดหลักทรัพย์ฯ เดินหน้าให้ความรู้ สร้างความมั่นใจให้ธุรกิจ ผ่านโครงการ “STARTUP Evening Class @ SET” ต่อเนื่องเป็นปีที่ 2 ประเดิมด้วยหลักสูตร “Branding in the Digital Era” กลยุทธ์ในการสร้างแบรนด์ในยุคดิจิทัลให้ปังและดังแบบยั่งยืน โดย ดร.ศิริกุล เลากัยกุล ประธานบริหาร บริษัท แบรนด์บีอิ้ง จำกัด ผู้เชี่ยวชาญทางด้านการสร้างแบรนด์ให้กับองค์กรชั้นนำกว่า 20 ปี วันพุธที่ 24 ม.ค. เวลา 18.00-20.30 น. ณ หอประชุมศาสตราจารย์สังเวียน อินทรวิชัย ชั้น 7 ตลาดหลักทรัพย์ฯ ผู้ประกอบการและผู้สนใจสำรองที่นั่งได้ที่  www.set.or.th